《送章季万户部》
宋代·王洋

吴人不授馆，楚人不分田。
此身天地间，泛若不击船。
忆昨罢吏役，白鸥同一川。
欲乘万里风，短翼无夤缘。
使君霤宇大，下庇千万贤。
鸡鸣度关客，亦到尊俎前。
贱子忝夙分，今已三四传。
尝许策蹇步，十驾困屡鞭。
公文如摛华，公笔如修椽。
和端色五采，密补造化权。
浮沉即异路，会合真可怜。
我无三径地，直欲参四禅。
后会宽作程，望舍圆复圆。
他年赤松子，问讯玉堂仙。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。